b'\n_START_ARTICLE_\nDavid Musil\n_START_SECTION_\nSeuraura\n_START_PARAGRAPH_\nDavid Musil syntyi vuonna 1993 Edmontonissa, kun h\xc3\xa4nen is\xc3\xa4ns\xc3\xa4 Franti\xc5\xa1ek Musil pelasi NHL:\xc3\xa4\xc3\xa4 Calgary Flamesissa. Musil kasvoi sek\xc3\xa4 Brittil\xc3\xa4isen Kolumbian Deltassa ett\xc3\xa4 T\xc5\xa1ekiss\xc3\xa4. H\xc3\xa4n pelasi kotimaassaan HC Dukla Jihlavassa, jossa voitti 27 sy\xc3\xb6t\xc3\xb6ll\xc3\xa4\xc3\xa4n T\xc5\xa1ekin alle 18-vuotiaitten sarjan puolustajien sy\xc3\xb6tt\xc3\xb6p\xc3\xb6rssin kaudella 2007\xe2\x80\x932008. Seuraavalla kaudella 2008\xe2\x80\x932009 h\xc3\xa4n debytoi vain 15-vuotiaana miesten peleiss\xc3\xa4 pelatessaan 14 runkosarja- ja nelj\xc3\xa4 pudotuspeliottelua T\xc5\xa1ekin toiseksi korkeimmalla sarjatasolla 1. N\xc3\xa1rodn\xc3\xad Hokejov\xc3\xa1 Ligassa._NEWLINE_Kaudeksi 2009\xe2\x80\x932010 Musil perheineen muutti takaisin Deltaan. Koska h\xc3\xa4n ei pelannut Pohjois-Amerikassa, h\xc3\xa4nt\xc3\xa4 ei varattu WHL Bantam Draftissa. WHL-joukkue Kootenay Ice kiinnitti h\xc3\xa4net "erikoisdraftissa", mutta Musilin pyynn\xc3\xb6st\xc3\xa4 Kootenay myi h\xc3\xa4net deltalaiseen Vancouver Giantsiin, josta se sai vaihdossa ensimm\xc3\xa4isen ja viidennen kierroksen varausvuorot. Musil teki ensimm\xc3\xa4isell\xc3\xa4 WHL-kaudellaan 2009\xe2\x80\x932010 71 runkosarjaottelussa tehopisteet 7+25=32. KHL-joukkue SKA Pietari varasi h\xc3\xa4net ensimm\xc3\xa4isell\xc3\xa4 kierroksella 12. pelaajana kes\xc3\xa4ll\xc3\xa4 2010._NEWLINE_Kaudella 2010\xe2\x80\x932011 Musil teki WHL:n runkosarjassa 25 pistett\xc3\xa4. NHL-joukkue Edmonton Oilers varasi h\xc3\xa4net toisella kierroksella 31. pelaajana kes\xc3\xa4ll\xc3\xa4 2011. Musil oli varaustilaisuuden korkein t\xc5\xa1ekkivaraus. Tilanteesta erikoisen teki se, ett\xc3\xa4 h\xc3\xa4nen is\xc3\xa4ns\xc3\xa4 Franti\xc5\xa1ek on Oilersin kykyjenetsij\xc3\xa4.\n_START_SECTION_\nMaajoukkueura\n_START_PARAGRAPH_\nMusil edustaa kansainv\xc3\xa4lisell\xc3\xa4 tasolla T\xc5\xa1ekki\xc3\xa4. H\xc3\xa4n pelasi alle 20-vuotiaiden MM-kilpailuissa vuonna 2012. Musil pelasi my\xc3\xb6s alle 18-vuotiaiden MM-kilpailuissa vuosina 2009 ja 2011, joista j\xc3\xa4lkimm\xc3\xa4isess\xc3\xa4 turnauksessa h\xc3\xa4net valittiin T\xc5\xa1ekin top-3-pelaajaksi. Vuoden 2010 turnaus j\xc3\xa4i Musililta v\xc3\xa4liin, koska Vancouver Giants eteni WHL:n l\xc3\xa4ntisen konferenssin finaaleihin saakka. H\xc3\xa4n ei pelannut my\xc3\xb6sk\xc3\xa4\xc3\xa4n alle 20-vuotiaiden MM-kilpailuissa vuonna 2011 jalkavamman takia.\n_START_SECTION_\nMuuta\n_START_PARAGRAPH_\nMusil on noin 800 NHL-ottelua pelanneen puolustajan ja nykyisen Edmonton Oilersin kykyjenetsij\xc3\xa4n, Franti\xc5\xa1ek "Frank" Musilin poika. H\xc3\xa4nen \xc3\xa4itins\xc3\xa4 on entinen tennispelaaja Andrea Hol\xc3\xadkov\xc3\xa1. Musilin eno on yli 1300 NHL-ottelua pelannut Bobby Hol\xc3\xadk. My\xc3\xb6s Musilin isois\xc3\xa4 Jaroslav Hol\xc3\xadk ja isoset\xc3\xa4 Ji\xc5\x99\xc3\xad Hol\xc3\xadk ovat entisi\xc3\xa4 j\xc3\xa4\xc3\xa4kiekkoilijoita.'